ભારતના રાજકારણમાં કોઈ નેતાનું લફરું અને આજના યુગમાં ‘સીડી’ (અને હવે ક્લિપ) બહાર આવે ત્યારે ચર્ચા અને ગોસીપની ભારે ધમાચકડી મચતી હોય છે. જોકે તેનાથી રાજકારણનો પ્રવાહ બદલાઈ જાય કે સરકાર પડી ભાંગે તેવું બન્યું નથી. કેટલાક નેતાઓની કરિયર તેના કારણે ખતમ થઈ ગઈ હોય તેવું બન્યું છે. કેટલાક નેતાના લફરાં એટલા મોડા બહાર આવેલા કે તેમની રાજકીય કરિયર જ પૂરી થઈ ગઈ હતી. એન. ડી. તિવારી રાજ્યપાલ હતા ત્યારે રાજભવનમાં કરેલા રંગરેલિયા બહાર આવ્યા હતા. સાથે જ તેમના સંબંધોના કારણે જન્મેલા બાળકે યુવાન થયા પછી કોર્ટમાં કેસ કરેલો અને જતી જિંદગીએ તિવારીએ સ્વીકારેલું કે તે તેમના પિતા છે. અમેરિકન રાજકારણમાં હાલના સમયમાં આવા બે લફરાં ચર્ચાસ્પદ બન્યા છે. બિલ ક્લિન્ટન પ્રમુખ બન્યા ત્યારે વ્હાઇટ હાઉસમાં ઇન્ટરન્ટ તરીકે મોનિકા લેવિન્સ્કિ કામ કરતી હતી. બંને એક બીજાને અમસ્થા અમસ્થા ગમી ગયા હતા. મોનિકા સાથેની મજાનો મામલો બહાર આવ્યો તે પછી ક્લિન્ટન પરિવાર માટે મૂઝવણ થઈ હતી, પણ પરિવાર અકબંધ રહ્યો. દરમિયાન બે મુદત પૂરી થયા પછી બિલે ચૂંટણી લડવાની રહેતી નહોતી. તેમના પત્ની હિલેરી ક્લિન્ટનની મહત્ત્વકાંક્ષાઓ હતી. તેમણે કૌટુંબિક અને રાજકીય બંને કારણોસર પતિનું લફરું ચલાવી લીધું હતું. જોકે હિલેરી જીતી ના શક્યા અને અમેરિકાના પ્રથમ પ્રમુખ ના બની શક્યા.તેઓ હારી ગયા ડૉનાલ્ડ ટ્રમ્પ સામે. એક એવી વ્યક્તિ સામે જે આપણા ધોરણો પ્રમાણે વ્યભિચારી અને બેફામ કહેવાય. અબજપતિ ટ્રમ્પના અનેક લફરાંઓ ચર્ચાતા રહ્યા છે. હિરોઇનો વિશે ગંદી વાતો અને સ્ત્રીઓ વિશેના તેમના નિમ્નસ્તરના નિવેદનોને કારણે તેમની આબરૂ પાંચ પૈસાની પણ ના ગણાય, પણ તેઓ પ્રમુખ તરીકે જીતી ગયા તે પણ રાજકારણનું અચરજ છે. હિલેરી ક્લિન્ટને પતંગિયા જેવા પતિને માફ કરીને કૌટુંબિક ગૌરવને જાળવ્યું, પણ તેઓ જીતી શક્યા નહીં. આબરૂની ઐસીતૈસી કરનારા ટ્રમ્પ જીતી ગયાં.